Amalá ! Ǎyɔŋ míńsə́m, É mvɔŋ e nə́ ńdzālán ai mətóm, mvɔŋ asum, bɔ́n bə́ éndáman! Bábə̄lə dzoge Ńtondôbə, bábə́lə byandi Ḿfūfúb yā Ísraɛ̂l, bábə̄lə̄ nyé lūm mvús ! 5Éyə̄ mə́ bad mína bímī vé, ḿból mī nə́ və ábədě mīńsə́m ? Ǹló ósə̄ wâkɔn, ǹnə́m ó dzugi yǎ; 6a tíege á məkǒl á sī a kələ kwí á ńlō á yób, təge ai áfólā á nə́ mvɔ̄í: məvə́ŋ, nduni, fól, biləgədan, təge ai bánás yǎ átindi, təge ai m̀bɔ́n yā ásyē étēde. 7Ǹnam wáán ó nə bilíg bilíg, bedzə́dzālá báán bə́ man yǎ tumban á ndóan, a mís máán étēde bədzín bâsa mínā, sí dzáán ē ńtɔ̄a yǎ ńkōd ńnam anə́ Sodóma ámǒs ámalá. 8Ngɔn Síon e lamá anə́ ńtu ebə̌m á zāŋ afúb wɔ̂n, anə́ ńkód ńtǔd áfūb məbɔ̌g, anə́ ńnam bə́ dilan ai bitá. 9Ngə́ Ńtondôbə miǹkunda á bɔ tə líg bān bod, ngə́ bī nə və anə́ Sodóma, ngə́ byāfulan ai Gomóra. Təge ai məkə̌ŋ mə́ ńyə́bə́ é vóm sósōó ā sə́ kig 10Vógólán ebúg Ńtondôbə, ǎ mína bədzóē yā Sodóma ! Kə́ə́gán alɔ́ ábēndé díé, ǎ mína ayɔ̌ŋ Gomóra ! 11Myǎyi nâ mə́ bɔ ai etítíb bítsígā byáán dzé ? Ma Ǹtondôbə masíli, mə̌ vɔd yǎ mīḿkpə́l míńtómbá ai avɔ́ŋ bitɔŋ bí nyag. Məkǐ bə́yóm bə́ nyag ai bitud bí kábab mânyudugu ma á ńnə̄m. 12Zá ā kad mína sílī nə mǐ zu ai ma byə́m bítē á mís ?